સંધ્યાવલીની જેમ જ રુકમાંદગની બીજી રાણી મોહિની પણ શાસ્ત્રોનું ઊંડું જ્ઞાન ધરાવતી હતી. એટલે જ મોહિનીએ રુકમાંગદ રાજાને કર્તવ્યપાલન, રાજાઓનાં કર્મ, સત્ય અને વ્રત અંગે બોધવચનો કહ્યાં હતાં. રુકમાંગદ મોહિની માટે વધુ સમય ફાળવી ન શકતો. એટલે મોહિનીએ વિવિધ ઉદાહરણો સાથે કર્તવ્ય-પાલનનું મહત્ત્વ સમજાવતાં કહ્યુંઃ જે માણસ અન્ય કાર્યોમાં લાગ્યો રહીને પોતાની પત્નીનું સેવન કરતો નથી તેની તે પત્ની કેવી રીતે રહી શકે? જેનું દાન કરવામાં આવતું નથી તે ધન પણ ચાલ્યું જાય છે. જેનું રક્ષણ કરવામાં આવતું નથી તે રાજ્ય વધુ સમય ટકતું નથી, ને જેનો અભ્યાસ કરવામાં આવતો નથી તે શાસ્ત્રજ્ઞાન પણ સ્થિર હોતું નથી. આળસુ માણસોને વિદ્યા પ્રાપ્ત થતી નથી. હંમેશાં વ્રત કર્યા કરનારાઓને પત્ની મળતી નથી. પુરુષાર્થ વિના લક્ષ્મી મળતી નથી. ભગવાનની ભક્તિ વિના યશની પ્રાપ્તિ થતી નથી. ઉદ્યમ વિના સુખ મળતું નથી અને પત્ની વિના સંતાનની પ્રાપ્તિ થતી નથી. અપવિત્ર રહેનારને ધર્મલાભ થતો નથી. અપ્રિય વચન બોલનારો બ્રાહ્મણ ધન પામતો નથી. ગુરુજનોને જે પ્રશ્ન કરતો નથી તેને તત્ત્વજ્ઞાન થતું નથી. જે ચાલતો નથી તે ક્યાંય પહોંચી શકતો નથી. ને સદા જાગતા રહેનારને ભય હોતો નથી.